ЩIэблэр зэрыбгъасэщ
Налшык къалэ щызэхуащIыжащ илъэс етхуанэ хъуауэ екIуэкI «Зэныбжьэгъугъэ» республикэ проектыр.
Къэбэрдей-Балъкъэр, Къэрэшей-Шэрджэс, Дагъыстэн республикэхэм, Тамбов областым щыщу Iуэхум хэта щIалэ 16-м ныбжьэгъущIэхэр яIэ хъуащ, щыхьэщIа лъэпкъым, унагъуэм зэрахьэ хабзэхэм зыщагъэгъуэзащ. Махуитхум къриубыдэу республикэм и унагъуийм щыIа щIалэхэм щIыналъэм и щIыпIэ дахэхэм зыщрагъэплъыхьащ.
КъБР-м цIыхубэ хъыбарегъащIэ IуэхущIапIэхэмкIэ, жылагъуэ, дин зэгухьэныгъэхэмкIэ и министр Къумахуэ Мухьэдин зэхыхьэм хэта щIалэхэм фIыщIэ яхуищIа нэужь, Iуэхур и кIэм зэрынэмыблэгъар, ар я зэныбжьэгъугъэм и псыпэу зэрыщытыр яжриIащ.
— ХьэщIэхэмрэ бысымхэмрэ фызыщыщ лъэпкъымрэ унагъуэмрэ я хуабагъымкIэ, нэмысымкIэ, хабзэмкIэ фызэдэгуэшащ. Мы махуэхэм ныбжьэгъу зэрыгъэхъуахэр фи гъащIэ псокIи фыкъыздэгъуэрыкIуэну, фи зэкIэлъыкIуэм къыпыфщэну дыщогугъ, — жиIащ Къумахуэм. — «Зэныбжьэгъухэм я лагерым» етIанэгъэ фыкъыдогъэблагъэ.
Тамбов областым къикIа Чуканов Вадим и анэ Жаннэ къыхигъэщащ Аккаевхэ я унагъуэр гуапэу къазэрыIущIар, хьэщIагъэшхуэ къызэрырахар. Абы зэрыжиIамкIэ, зэанэзэкъуэм республикэм щызыхащIа хуабагъымрэ къыщыхуащIа гулъытэмрэ щIэх ящыгъупщэнукъым.
Тамбов областым и щIыпIэ администрацэм жылагъуэм ядэлэжьэнымкIэ и управленэм и IэщIагъэлI Похвищевэ Ларисэ зэрыжиIамкIэ, республикэм зэрыщыIа махуэхэр псынщIэу блэлъэтащ: Iуащхьэмахуэ лъапэ зыщаплъыхьащ, щIыналъэм щыпсэухэр зрагъэцIыхуащ, школхэмрэ къуажэхэмрэ гуапэу ирагъэблэгъащ, лъэпкъ шхыныгъуэхэр зэрыгурыхьыр зыхащIащ.
Чуканов Вадим зэхуэсахэм яжриIащ Iуэхур и кIэм зэрынэблэгъар ягу къызэреуэр. Абы къызэрыхигъэщамкIэ, и бысым Аккаев Зауррэ езымрэ дэзыхьэх Iуэхугъуэхэр зэтехуэу къыщIэкIащ. Заур хьэщIэм иригъэцIыхуащ и классэгъухэмрэ и ныбжьэгъухэмрэ. Вадим щежьэжыну пIалъэр къэблэгъами, ар щыхьэщIа унагъуэр игу пыкIыртэкъым.
Iуэхум хэта нэгъуэщI щIалэхэми жаIащ ныбжьэгъу яхуэхъуахэм зэрахуэзэшынур. Къэбгъэлъагъуэмэ, Къэрэшей-Шэрджэс Республикэм и Зеленчукскэ станицэм щыщ Сухих Никитэ къыхигъэщащ «Зэныбжьэгъухэр» Iуэху дахэм зэрыхэтар зэрыщымыгъупщэнур, ар гъащIэм тыгъэ къыхуищIа Iуэху гуапэхэм ящыщ зыуэ къызэрилъытэр. Никитэ здрагъэблэгъа Жанхъуэтекъуэ къуажэм щыщ Малкаров Батыр и унагъуэм щIэ, гъэщIэгъуэн куэд къыщищIащ, уеблэмэ, япэ дыдэу абы я дежщ лъэрыжэм щытеувар.
Дагъыстэн Атабаев Хьэбиби Къэбэрдей-Балъкъэрым гукъинэжу щыхьэщIащ. Ар езыгъэблэгъа унэгуащэ Ульбашевэ Ренэ жиIащ Хьэбиб зэрыщIалэ губзыгъэр, щIэныгъэ зэриIэр, зэрыIэдэбыр, унагъуэм щыпсэухэм я дежкIэ ар хьэщIэ лъапIэ зэрыхъуар, етIанэгъэ гъэмахуэм абы зэрыпэплъэнур.
Дагъыстэн Республикэм Лъэпкъ политикэмкIэ и министерствэм къыбгъэдэкIыу, лъэпкъхэм хуаIэ пыщIэныгъэхэр зэгъэуIунымкIэ, хамэ щIыпIэхэм щыпсэу я хэкуэгъухэм ядэлэжьэнымкIэ щыIэ къудамэм и унафэщIым и къалэнхэр зыгъэзащIэ Гаджиев Газимагомед КъБР-м ЦIыхубэ хъыбарегъащIэ IэнатIэхэмкIэ, жылагъуэ, дин зэгухьэныгъэхэмкIэ и министерствэм тхылъ тыгъэ хуищIащ, жылагъуэм дежкIэ мыхьэнэшхуэ зиIэ «Зэныбжьэгъухэр» Iуэху гуапэр къызэрызэригъэпэщам папщIэ.
Къэбэрдей-Балъкъэрым щыпсэухэм нэгъуэщI щIыпIэхэм щыщхэр къызэрырагъэблэгъам къыдэкIуэу, езыхэри гъунэгъу республикэхэм щыхьэщIащ. Псалъэм папщIэ, Къэрэшей-Шэрджэсым щыпсэу Кипкеев Ансар и унагъуэм КъБР-м щыщ IэпекIуэ Борис ягъэхьэщIащ. Ар щахуеблагъэм, адыгэ хабзэм тету, мэл хуфIагъэжри лъэпкъ шхыныгъуэхэмкIэ гъэнщIа Iэнэ берычэтыр къыхуащтащ. Борис спорт секцэхэм, школхэм яшащ, республикэм и щIыпIэ дахэхэм зыщрагъэплъыхьащ.
КъБР-м ЦIыхубэ хъыбарегъащIэ IэнатIэхэмкIэ, жылагъуэ, дин зэгухьэныгъэхэмкIэ и министерствэм Iуэхум хэта щIалэхэмрэ абыхэм я унагъуэхэмрэ щIыхь тхылъхэр, сертификатхэр, фэеплъ саугъэтхэр тыгъэ яхуищIащ.
Зэхыхьэр ягъэдэхащ «Нал цIыкIу», «Стимул» къэфакIуэ ансамблхэм, къафэмрэ уэрэдымкIэ «Амикс» гупым и уэрэджыIакIуэ Насып Астемыр, нэгъуэщIхэми.
ТЕКIУЖЬ Заретэ.
